Kausi-influenssa- ja koronarokotukset Etelä-Karjalassa alkavat marraskuussa 2023

Etelä-Karjalan hyvinvointialue kannustaa maakunnan asukkaita ottamaan kausi-influenssa- sekä koronarokotteen.

Uusi influenssarokotus tulee ottaa joka vuosi koska influenssavirus muuntuu jonkin verran edellisvuodesta eikä vuoden vanha rokote enää tehoa. Influenssakausi alkaa yleensä marras-joulukuussa ja kestää kevääseen huhtikuuhun.

Kansalaisten joukkorokotukset tapahtuvat ajanvarauksella viikkojen 46–48 aikana terveys- ja hyvinvointiasemilla, Taipalsaarella kunnantalolla.

Rokotusaika varataan ensisijaisesti sähköisesti eAsioinnin kautta viikosta 43 lähtien. Ajan rokotukseen saa myös soittamalla viikosta 45 lähtien arkisin klo 8–16 puhelinnumerosta 05 352 2355.

Jos henkilö haluaa samalla kertaa sekä influenssa- että koronarokotuksen, varataan aika vain koronarokotukseen.

Lappeenrannassa Armilan ja Imatralla Honkaharjun terveysasemilla sekä Joutsenon hyvinvointiasemalle on tulossa myös ilman ajanvarausta toteutettavia viikonloppurokotuksia, joista tiedotetaan myöhemmin Etelä-Karjalan hyvinvointialueen verkkosivuilla sekä sosiaalisen median kanavilla.

Maksuttomaan kausi-influenssarokotukseen oikeutettuja Suomessa ovat:

Alle 7-vuotiaat lapset

Raskaana olevat

Kaikki 65 vuotta täyttäneet

Sairautensa tai hoitonsa vuoksi riskiryhmiin kuuluvat ja ​​vakavalle influenssalle alttiiden henkilöiden lähipiiri

Varusmiespalveluksensa aloittavat miehet ja vapaaehtoisen asepalveluksen aloittavat naiset

Henkilöt, jotka asuvat tai oleskelevat pitkäaikaisesti laitosmaisissa olosuhteissa kuten vankeinhoitolaitoksissa ja vastaanottokeskuksissa.

Sosiaali- ja terveydenhuollon sekä lääkehuollon henkilöstö

Asetuksen mukaan kansallisen rokotusohjelman maksuttoman influenssarokotteen voi antaa ihmiselle, joka

on toistuvasti läheisessä kontaktissa vakavalle influenssalle erityisen alttiiseen ihmiseen

on toistuvasti läheisessä kontaktissa sellaisen vakavalle influenssalle alttiin ihmisen kanssa, jota ei voida suojata influenssarokotteella.

Tarkempaa tietoa influenssarokotteista voi lukea Terveyden- ja hyvinvoinnin laitoksen (THL) sivulta täältä.

Vakavalle influenssalle alttiiden henkilöiden lähipiiriin kuuluvien influenssarokotuksista lisätietoa täältä.

Maksuttomaan koronarokotukseen oikeutettuja Suomessa ovat:

Koronarokotteen perusrokotussarja tarjotaan 6 kuukauden iästä lähtien seuraavasti:

Kaikki 18 vuotta täyttäneet saavat vähintään kolme rokoteannosta sairastetut taudit mukaan lukien.

12–17-vuotiaat saavat vähintään kaksi annosta.

6 kuukauden – 11 vuoden ikäiset lapset saavat rokotteita hoitavan lääkärin yksilöllisen arvion mukaan.

Syystalven 2023 tehosteannosta suositellaan seuraavasti:

65 vuotta täyttäneille

riskiryhmiin kuuluville 18 vuotta täyttäneille

Lisätietoa: Vakavan koronataudin riskiryhmät

voimakkaasti immuunipuutteisille 12 vuotta täyttäneille.

Lisätietoa: Voimakkaasti immuunipuutteisten koronarokotukset

Rokotetta annetaan yksi annos. Suosittelemme kohderyhmille rokotetta riippumatta siitä, montako tehosteannosta henkilö on aiemmin saanut tai montako kertaa hän on sairastanut koronan.

Suosittelemme, että rokote otetaan influenssarokotusten yhteydessä.

Neuvolan influenssarokotukset​

Etelä-Karjalan hyvinvointialueen neuvoloissa annetaan influenssarokotuksia vain neuvolan asiakkaille. Rokotteita annetaan neuvolakäyntien yhteydessä sekä erillisellä ajanvarauksella vko 45 ja 50 aikana.

Erillistä rokotuskäyntiä varten voit varata ajan neuvolaan ensisijaisesti sähköisestä asioinnista viikosta 43 alkaen tai numerosta 05 352 7260 klo 7-20 viikosta 44 alkaen. Neuvolan asiakas – ota neuvolakortti mukaan!

Koululaiset rokotetaan oman kouluterveydenhoitajan vastaanotolla. Tarkemmat ohjeet ja aikataulut rokotuksiin saapumiseen saat terveydenhoitajalta Wilman kautta. Rokottaminen onnistuu myös koulupäivien aikana.

Opiskelijat rokotetaan opiskeluterveydenhuollossa. Tarkemmat ohjeet ja aikataulut rokotuksiin saapumiseen saat terveydenhoitajalta Wilman kautta.

Tulethan rokotuksiin terveenä!

Influenssakaudella 2023–2024 kansallisessa rokotusohjelmassa käytetään VaxigripTetra – rokotetta. Rokote on sama valmiste kuin edellisenä vuotena, kuitenkin sen toinen A-viruskannat on vaihdettu viime kauden rokotteeseen verrattuna. Fluenz Tetra -nenäsumuterokotetta voidaan käyttää lapsilla alkaen 24 kuukauden iästä - 6 vuoden ikään. THL- suosittaa rokotusten ajoittamista marras- joulukuulle. Rokotesuojan syntyminen vie 2 viikkoa rokotteen pistämisestä. Suuri osa rokotteen ottaneista välttyy influenssalta. Jos rokotettu saa influenssan, on tauti rokotetulla yleensä lievempi ja toipuminen nopeampaa.

Koronarokotteena käytämme Comirnaty XBB.1.5 -varianttivalmistetta.

Ajantasainen tieto kausirokotuksiin liittyen löytyy Etelä-Karjalan hyvinvointialueen verkkosivulta: Rokotukset - Etelä-Karjalan hyvinvointialue (ekhva.fi)